Når kongen trengte ekstra inntekter, som oftest i forbindelse med krig og krigsoppgjør, ble befolkningen pålagt ekstraskatter. Dette skjedde først og fremst etter alle krigene på 1600-tallet, og på slutten av 1700-tallet. Etter Karl Gustav-krigene mot Sverige i 1657-1660 hadde den dansk-norske kongen en enorm gjeld, som ble dekket ved salg av krongods. Selv om dette gav umiddelbare inntekter for kongen, reduserte det selvsagt inntektene på lang sikt, siden han da mistet inntektene fra jorden. Under den europeiske syvårskrigen, der Danmark-Norge var nøytralt, ble det i 1762 krevd inn store ekstraskatter for å finansiere nøytralitetsvakten på grensen til Tyskland. Dette førte til store protester i Norge, for eksempel Strilekrigen i 1765. Ekstraskattene ble derfor gradvis gitt opp.